ตลาดหุ้นยุโรปเปิดตลาดปรับขึ้น ขานรับ GDP ฝรั่งเศสขยายตัวแข็งแกร่ง
ตลาดหุ้นยุโรปเปิดตลาดปรับตัวขึ้นในวันนี้ หลังจากมีรายงานว่าผลิตภัณฑ์มวลรวมภายในประเทศ (GDP) ของฝรั่งเศสขยายตัวแข็งแกร่งสุดในรอบเกือบ 2 ปี
13 พ.ค. 2558

สำนักข่าวอินโฟเควสท์รายงานว่า ตลาดหุ้นยุโรปเปิดตลาดปรับตัวขึ้นในวันนี้ หลังจากมีรายงานว่าผลิตภัณฑ์มวลรวมภายในประเทศ (GDP) ของฝรั่งเศสขยายตัวแข็งแกร่งสุดในรอบเกือบ 2 ปี
โดยดัชนี Stoxx Europe 600 ปรับขึ้น 0.3% แตะที่ 397.42  จุด เมื่อเวลา 08.17 น.ตามเวลาลอนดอน
ขณะที่ดัชนี CAC-40 ตลาดหุ้นฝรั่งเศสเปิดที่ 4,996.19 จุด เพิ่มขึ้น 21.54 จุด หรือ 0.43% ดัชนี DAX ตลาดหุ้นเยอรมันเปิดที่ 11,532.97 จุด เพิ่มขึ้น 60.56 จุด หรือ 0.53%
ทั้งนี้สำนักงานสถิติแห่งชาติของฝรั่งเศส (Insee) เปิดเผยว่า GDP เบื้องต้นประจำไตรมาส 1/2558 ขยายตัว 0.6% จากไตรมาสก่อน ส่งสัญญาณว่าเศรษฐกิจประเทศเริ่มหลุดพ้นจากภาวะซบเซาที่ยืดเยื้อมาเป็นเวลาหลายปี
อย่างไรก็ตาม สำนักงานสถิติกลางของเยอรมนี (Destatis) เปิดเผยว่า ผลิตภัณฑ์มวลรวมภายในประเทศ (GDP) เบื้องต้นประจำไตรมาส 1/2558 ขยายตัว 0.3% ซึ่งชะลอตัวลงจาก 0.7% ในไตรมาสก่อนหน้า และต่ำกว่าที่นักวิเคราะห์ส่วนใหญ่ประเมินว่าเศรษฐกิจเยอรมนีจะขยายตัว 0.5% ในช่วงสามเดือนแรกปีนี้
สำหรับหุ้น SABMiller ซึ่งเป็นผู้ผลิตสุรารายใหญ่ของโลก พุ่งขึ้น 1.7% หลังจากบริษัทเปิดเผยกำไรก่อนหักภาษีที่สูงกว่าการคาดการณ์ของนักวิเคราะห์